2. pielikums

Ministru kabineta

2021. gada 22. jūnija

noteikumiem Nr. 397

**Pasākumi, kas veicina atkritumu apsaimniekošanas darbību piemērošanu prioritārā secībā**

1. Maksas piemērošana par atkritumu apsaimniekošanu un ierobežojumi attiecībā uz atkritumu apglabāšanu atkritumu poligonos un atkritumu sadedzināšanu, lai veicinātu atkritumu rašanās novēršanu un pārstrādi, vienlaikus nodrošinot, ka atkritumu apglabāšana atkritumu poligonos ir vismazāk vēlamais atkritumu apsaimniekošanas veids.

2. Shēmu "maksā, kad izmet" ieviešana, saskaņā ar kurām atkritumu radītājam nosaka maksu par radīto atkritumu apsaimniekošanu, pamatojoties uz faktiski radīto atkritumu daudzumu, un veicina pārstrādājamo atkritumu atdalīšanu to rašanās vietā un jauktu atkritumu apjoma samazināšanu.

3. Nodokļu politikas stimulu izmantošana produktu (tai skaitā pārtikas) ziedošanai.

4. Ražotāja paplašinātas atbildības sistēmu piemērošana attiecībā uz dažādu veidu produktu atkritumiem un pasākumi šo sistēmu efektivitātes, izmaksu efektivitātes un pārvaldības uzlabošanai.

5. Depozīta sistēmas un citu pasākumu īstenošana, lai veicinātu izmantoto produktu un materiālu efektīvu savākšanu un sagatavošanu pārstrādei vai atkārtotai izmantošanai.

6. Atkritumu apsaimniekošanas infrastruktūrā veiktu investīciju pārdomāta plānošana (tai skaitā izmantojot Savienības fondus).

7. Zaļā publiskā iepirkuma īstenošana, lai veicinātu atkritumu labāku apsaimniekošanu un pārstrādātu produktu un materiālu izmantošanu.

8. Pasākumu īstenošana tādu subsīdiju ierobežošanai, kuras neatbilst atkritumu apsaimniekošanas hierarhijai.

9. Nodokļu politikas pasākumu vai citu līdzekļu izmantošana, lai veicinātu atkārtotai izmantošanai sagatavotu vai pārstrādātu produktu un materiālu izmantošanu.

10. Atbalsta sniegšana pētniecībai un inovācijām modernajās atkritumu pārstrādes tehnoloģijās un produktu izgatavošanā no lietotiem produktiem.

11. Labāko pieejamo tehnisko paņēmienu izmantošana atkritumu pārstrādē, reģenerācijā un apglabāšanā.

12. Ekonomisko iniciatīvu īstenošana pašvaldībās (reģionālā un pašvaldību līmenī), lai veicinātu atkritumu rašanās novēršanu un intensīvāk izmantotu atkritumu dalītās savākšanas sistēmas, vienlaikus izvairoties no atbalsta atkritumu apglabāšanai atkritumu poligonos un atkritumu sadedzināšanai.

13. Sabiedrības izpratnes veicināšanas kampaņu īstenošana, it īpaši attiecībā uz atkritumu dalīto savākšanu, atkritumu rašanās novēršanu un piegružojuma mazināšanu, un šo jautājumu integrēšana izglītībā un apmācībā.

14. Koordinācijas sistēmu (tai skaitā ar digitāliem līdzekļiem) ieviešana starp visām kompetentajām valsts un pašvaldību iestādēm, kuras iesaistītas atkritumu apsaimniekošanā.

15. Nepārtraukta dialoga un sadarbības veicināšana starp visām ieinteresētajām pusēm atkritumu apsaimniekošanā un brīvprātīgu vienošanos veicināšana, kā arī komersantu ziņošanas veicināšana par atkritumiem.

Vides aizsardzības un

reģionālās attīstības ministrs A. T. Plešs